A Vualåg füa'n Nestroy sei Weak gibt' eigentli net, owa da Dichta håt Peasaunan und Motiv' aus'n Adolf Bäuerle sein Stückl „Die falsche Primadonna“ (1818) und aa vom August von Kotzebue (1761–1819) sein Drama „Die deutschen Kleinstädter“ (1801) entnumma. In Kotzebue sei Weak wiedarum håt ois Vualåg de französesche Komödi „La petite Ville“ (1801) vom Louis-Benoît Picard (1769–1828). Im Bäuerle sein Weak håt da Nestroy de Hauptfigua, den Schauspüla Lustig – dea in sein' Stückl da Redaktea Ultra wua'n is – im April 1847 ois Gåst im Theater in der Leopoldstadt und aussadem im gleich'n Joahr bei seina Tournee in Berlin, Hamburg und Frankfurt am Main g'spüit g'håbt.